Salvu Dalli jingħata l-ħelsien mill-arrest Raġel akkużat bil-qtil ta' ibnu ngħata l-ħelsien mill-arrest wara li qatta' tmien xhur fil-kustodja tal-pulizija wara li terza persuna se tkun qed taġixxi bħala garanti. Salvu Dalli, ta' 68 sena, jinsab akkużat bil-qtil ta' ibnu Antione, ta' 37 sena, f'Awwissu li għadda. Antoine miet kaġun ta' ġrieħi fl-istonku kkaġunati minn arma tan-nar, bit-tir allegatament isir minn missieru. Apparentament kien qam argument bejn it-tnejn wara li l-iben prova jieħu xi flus ta' missieru biex jiffinanzja l-vizzju tiegħu tad-droga. L-avukat li qed jirrappreżenta lil Salvu, qal li l-akkużat kien irritorna lura d-dar wara li għamel xi żmien jirċievi kura fl-Isptar Monte Karmeli. Fi Frar li għadda l-Qorti kienet tat il-ħelsien mill-arrest lil Salvu fuq depożitu ta' €30,000 madankollu ma kienx ippreżenta lil persuni terzi bħala garanti. L-Imħallef Consuelo Scerri Herrera nnotat li Lennox Vella, l-avukat li qed jirrappreżenta lill-akkużat, informa lill-Qorti li kienu nstabu l-persuni garanti, u għaldaqstant hija ordnat biex ir-raġel jinħeles mill-arrest. L-avukati Franco Debono, Kathleen Calleja Grima u Francesca Zarb dehru bħala parte civile.